Gedig: Vallei van vergangklikheidArgieffoto (Foto: Pixabay) Die volgende gedig is gekies vir publikasie in die AVBOB Poësiebiblioteek en word heruitgegee met die toestemming van die AVBOB Poësieprojek . Om dié biblioteek van meer as 18 000 gedigte in al 11 landstale te besigtig, klik hier. “Vallei van vergangklikheid” deur Helena Mellet Heimwee en gemis kom saam met die aandwind ingewaai en die vallei kom tot rus as die son sy rug op die aarde draai oor die koppe se hang kom wolke die vallei binnegerol word gedemp die krieke se gesang en ŉ uil se ballade in sy keel gestol vannag hou die sterre weer wag met die maan wat oor die vallei se rondings streel hoor saggies onheil in die skadu’s lag as ŉ vlermuis hom tot posduif verbeel nóg die heimwee nóg die gemis sal nie lank in die vallei kan draai want verganklik is hul nes die duisternis tot bietjie dag as ŉ haan weer kraai.